Anna Kurimo

**Anna Maria Kurimo**, o. s. *Lindén* (4. huhtikuuta 1869 Pusula – 2. kesäkuuta 1938 Kollaja, Pudasjärvi) oli suomalainen vegetaristi joka kirjoitti ja suomensi kasvisruokavaliota ja luontaishoitoa käsitelleitä teoksia.

Kurimon vanhemmat olivat maanviljelijä Karl Fredrik Lindén ja Sofia Kuuliala. Hän kävi tyttökoulun (1887) ja kävi 1908 Tanskassa ja Ruotsissa perehtymässä vegetarismiin. Hän toimi Pusulan postinhoitaja 1888–1891. Uskelassa hän oli kolme vuotta kunnallislautakunnan jäsen ja kuului Salon Uskelan suomalaisuusseuran, naisjärjestön ja Suomalaisuuden liiton johtokuntiin.

Kurimo oli mukana perustamassa 1913 Suomen Vegetaristista yhdistystä ja oli sen sihteeri (toiminnanjohtaja) vuodesta 1913. Hän oli yhdistyksen julkaiseman lehden *Terveys: luonnonparannustavan ystävien ja vegetariaanien äänenkannattajan* toimittaja. Lehti perustettiin 1910, ja se ilmestyi 12 kertaa vuodessa aina vuoteen 1932 saakka. Kurimo oli *Terveys*-lehden toimittajana ensin Salossa ja sitten Oulussa ja Helsingissä.

Anna Kurimo oli vuodesta 1891 naimisissa metsäkasööri Fritz Kurimon (ent. Klutas) kanssa. He omistivat vuonna 1913 Salon lähelle perustetun Tyynelän lepokodin jonka yhteydessä oli kasvisravintola. Anna Kurimo piti Tyynelässä myös palvelijattarille kolmen kuukauden talouskursseja kasvisruokien valmistamisesta. Kurimot muuttivat vuonna 1918 Ouluun myytyään lepokodin. Suomen Vegetaristisen yhdistyksen toiminta siirtyi myös Ouluun ja Kurimo jatkoi yhdistyksen sihteerinä. Oulussa yhdistys järjesti muun muassa *Kuudennen Pohjoismaisen Vegetaristisen kongressin*.

Oulussa asuessaan Kurimo oli raittiusseura "Pohjan Leimun" johtokunnan jäsenenä. Hän hoiti Oulussa jonkin aikaa omaa sanomalehtikonttoria ja sen yhteydessä toiminutta kirja- ja paperikauppaa. Viimeksi hän hoiti miehensä kanssa Nuijamaan Rättijärvelle Saimaan kanavan varrelle perustamaa lepokoti Onnenlinnaa. Miehensä kuoltua Anna Kurimo muutti asumaan poikansa luo Pudasjärvelle.

## Teokset
* *Kasvis keitto-kirja*. Terveyden kirjasia n:o 1. Tampere 1911, 2. painos Tampere 1918
* *Kotien puutarhakirja ja lyhyt säilöönpano-opas : ohjeita keittiö-, marja-, hedelmä- ja koristekasvien viljelyyn ja hoitoon sekä kasviksien säilyttämiseen* ; kirj. Frans Salonen ja Anna Kurimo. Terveyden kirjasia n:o 8. Tampere 1915

## Suomennokset
Nimellä *Anna Klutas*:
* Jonatan Reuter: *Kertomuksia elävistä ja kuolleista*. Boman ja Karlsson, Hämeenlinna 1902
* Elisabeth Rundle: *[[Martti Luther|Martti Lutherus]]:kertomus uskonpuhdistuksen ajoilta*. Boman ja Karlsson, Hämeenlinna 1903
Nimellä *Anna Kurimo*:
* *Arkielämää* ; kirjoittanut Runa. Karjalan kirjakauppa, Viipuri 1906
* Louis Kuhne: *Uusi lääketiede eli oppi tautien yhtenäisyydestä ja niiden siihen perustuvasta parantamisesta ilman lääkkeitä ja leikkauksia:oppikirja ja neuvonantaja terveille ja sairaille* ; tekijän luvalla 93:sta saksalaisesta painoksesta suomentanut Anna Kurimo. Karisto 1906, 2. painos 1908, 6. painos 1911, 7. kielellisesti korj. painos Hämeen kustannustoimisto, Hämeenlinna 1921, 8. kielellisesti korj. painos Karisto 1932, näköispainos Karisto 1990
* Ernest Capendu: *Kapteeni Surcouf:romaani [[Napoleon]]in ajoilta*. Kansan nuorisonkirjasto 1. Kansa, Mikkeli 1907, uusi painos nimellä *Merisissi:romaani Napoleonin ajoilta*. Kirja, Helsinki 1917
* Louis Kuhne: *Lastenkasvatus:neuvoja ja varoituksia vanhemmille, opettajille ja kasvattajille*. C. J. Bergström, Sairala 1908, 2. painos M. Bergström & K. Virtanen, Kirvu 1925
* Anna Ekberg: *Mitä meidän on syötävä?:neuvoja hyvän, ravitsevan, yksinkertaisen ja terveellisen ruuan valmistamisessa sekä muutamia johtavia lukuja ravintojärjestyksessä yleensä, sekä sairaitten, tulevien äitien ja lasten ruokajärjestelmästä, ruokalistoja y. m. eli kasviskeittokirja*. Karisto 1908, 2. painos 1911
* Louis Kuhne: *Olenko terve vai sairas?:jokaiselle neuvoksi* ; seitsemännestäkymmenestä saksalaisesta useampaan kertaan parannetusta painoksesta suomentanut Anna Kurimo. C. J. Bergström, Sairala 1908, 4. painos 1910
* Louis Kuhne: *Kasvonilmeoppi taikka uusi taudintutkimustapa, jonka avulla opitaan tuntemaan ruumiin taudintila:omien tutkimustensa ja keksintöjensä perusteella* ; kuudennestatoista saksalaisesta painoksesta suomentanut Anna Kurimo. C. J. Bergström, Sairala 1909, 2. ja 3. painos 1910, 4. painos M. Bergström & K. Virtanen, Kirvu 1925, näköispainos Karisto 1990
* Eduard Baltzer: *Kasvis-keittokirja:luonnollisen elintavan ystäville* ; uudestaan muodostellut Karl Lentze ; suom. Anna Kurimo. C. J. Bergström, Sairala 1910, 2. painos C. J. Bergström, Viipuri 1911, uusi painos Salakirjat, Helsinki 2014 (alkuteos *Vegetarisches Kochbuch für Freunde der natürlichen Lebensweise*)
* Christine Reimer: *Kodin kirja* ; meidän oloihimme sovitellen tanskasta suomensi Anna Kurimo. Helsingin kustannus, Helsinki 1910
* Hj. Selldén: *Kuhnen ruoka- ja kylpyjärjestelmä y. m. sekä muutamia hajanaisia tietoja Bernh. Lönnerbladin kylpy- ja ilmaparantolasta Hedemorassa:muutamia lohdutussanoja sairaille*. Kalle Kaukoranta, Jämsä 1911
* Emma F. Angell Drake: *Mitä keski-ikäisen naisen tulee tietää*. Puritas-kirjasto. Avioliiton siveys- ja terveysoppi. Yrjö Weilin, Helsinki 1911, 2. painos Kirja, Helsinki 1928
* Johannes Guttzeit: *Puhtaasti inhimillinen lastenkasvatus:lapsen sielun terveyshoidon pääpiirteet* ; kolmannesta saksalaisesta painoksesta suomensi Anna Kurimo. Kalle Kaukoranta, Tampere 1911
* J. L. Saxon: *Seurustelutaito - elämisentaito* ; toisesta ruotsalaisesta painoksesta tekijän luvalla suomentanut Anna Kurimo. Tampere 1912, Oulu 1922
* Gerhard Flotmann: *Hermostuneisuus ja sen luonnonmukainen parantaminen:luotettava neuvonantaja sairaille ja terveille*. Tampere 1913
* *Elämän onni ja miten sen saavutamme* ; kirj. J. L. Saxon. Terveyden kirjasia n:o 4. Tampere 1914
* Henrik Berg: *Ihmisen sukuelämä*. Terveyden kirjasia n:o 3. Hanko 1914, 2. painos Oulu 1922
* G. Selss: *Liharuoka ja kasviravinto*. Terveyden kirjasia n:o 6. Tampere 1915
* L. V. Holbrook: *Tuskaton synnytys*. Terveyden kirjasia 10. Terveys, Salo 1917, 3. painos Oulu 1922
* *Vaatimattomien luona:talonpoika ja maaseutukaupunkilainen vierailemassa pääkaupungissa* ; kirjoitti J. L. Saxon ; tekijän luvalla suomentanut Anna Kurimo. Terveyden kirjasia n:o 9. Tampere 1917
* *Elää vanhaksi, pysyä nuorena:keskusteluja ja kuvauksia ravintojärjestyksestämme* ; kirj. J. L. Saxon. Terveyden kirjasia n:o 11. Oulun 1921
* Hj. Selldén: *Kuhnen ruoka ja kylpyjärjestelmä:muutamia lohdutussanoja sairaille*. Terveyden kirjasia n:o 13. Oulu 1922
* Lindström: *Rouva Saxonin keittokirja:ohjeita terveyttä ja voimaa muodostavan maukkaan ruuan, voimaleivän ja säilykkeiden sekä terveellisten pöytäjuomain valmistamisessa*. Terveys, Oulu 1924

## Lähteet